钦定古今图书集成/明伦汇编/氏族典/第162卷 > 韩宜可
## 钦定古今图书集成/明伦汇编/氏族典/第162卷 > 韩宜可

按《明外史韩宜可传》：“宜可字伯时，浙江山阴人。元至
正中，行御史台辟为掾，宜可拒不行。洪武初，荐授山
阴县学教谕，转楚府录事，寻擢监察御史。丞相胡维
庸、御史大夫陈宁、中丞涂节侍帝坐，方从容燕语，宜
可直前出怀中弹文，劾三人。帝怒，命锦衣卫监问，寻
释之，出为按察司佥事。入朝京师，会赐诸司没官男”
女为奴婢，宜可独不受。后坐事将刑，上御谨身殿亲
鞫之。天晴无云，忽雷火绕殿中。帝惊曰：“得无枉是人
耶？”宜可遂获免。未几罢归。已，复征至，命撰《祀锺山大
江文》、谕日本、征乌蛮诏，皆称旨。特授山西右布政使，
以事安置安南。建文帝即位，用检讨陈性善荐，起云
南参政，入拜左副都御史。卒于官。